Elisabeth Engberg-Pedersen

Elisabeth Engberg-Pedersen (født 2. juli 1952 i Svendborg) er en dansk sprogforsker og professor emeritus i anvendt lingvistik ved Københavns Universitet. Hun har været en vigtig drivkraft indenfor Dansk Funktionel Lingvistik og gjort størstedelen af arbejdet med beskrivelsen af dansk tegnsprog i moderne tid. Hun har også arbejdet med autisme og forholdet mellem sprog og kognition indenfor bl.a. semantik og pragmatik ud fra en kognitiv-funktionel vinkel.

Hun har været medlem af en række organisationer, flere med fokus på tegnsprog. Derudover har hun deltaget i debatter om betydningen af cochlearimplantater i døve børn for dansk tegnsprog, og argumenteret for at det er uhensigtsmæssigt politisk at nedprioritere støtte til dansk tegnsprog.

Biografi
Elisabeth Engberg-Pedersen er student fra Kolding Gymnasium, men havde taget første år af gymnasiet på Østre Borgerdyd Gymnasium. Hun arbejdede som au pair i Paris som 18-årig derefter.

På Københavns Universitet blev Elisabeth Engberg-Pedersen cand.mag i lingvistik med sidefag i dansk i 1979 og var kandidatstipendiat ved Københavns Universitet 1983-85 og derefter adjunkt i sprogpsykologi 1984-1989. I 1989-1992 var hun forskningskonsulent for Døves Center for Total Kommunikation. Hun var seniorstipendiat på Københavns Universitet 1992-1992 og modtog doktorgraden for sin afhandling Space in Danish Sign Language i 1993 og var lektor i lingvistik fra 1994 og frem til 2009 hvor hun blev professor i anvendt lingvistik.

I 2012 blev der udgivet et nummer af Lingvistkredsens tidsskrift Acta Linguistica Hafniensia tilegnet Elisabeth Engberg-Pedersen i anledning af hendes 60-års-fødselsdag. I 2022 blev der i september afholdt et seminar for hende ved anledning af hendes 70-års-fødselsdag og i november holdt hun fratrædelseforelæsning og gik på pension.

Familie 
Elisabeth Engberg-Pedersen er datter af beskæftigelseshjælper Ingrid Engberg-Pedersen (født la Cour Møller) og Harald Engberg-Pedersen, der var forstander ved Krogerup og Askov Højskole. Hun er søster til Troels Engberg-Pedersen.

Medlemskab 
Elisabeth Engberg-Pedersen har været formand for Dansk Tegnsprogsråd i Dansk Sprognævn 2015-2021 og er formand for Martin Levys Mindelegat samt optaget i Videnskabernes Selskab i 2011 og Kraks Blå Bog. I 1994 modtog hun Castbergprisen.

Hun er medlem af redaktørgruppen for Acta Linguistica Hafniensia og har været formand for uddannelsesudvalget for professionsbacheloruddannelsen til tegnprogs- og skrivetolk samt medlem af bestyrelsen for Center for Tegnsprog og Tegnstøttet Kommunikation – KC (nu en del af Københavns Professionshøjskole).

Bevillinger
Elisabeth Engberg-Pedersen har modtaget en række bevillinger til forskningsprojekter hvor hun har været forskningsleder:
 Sprog og kognition belyst ved atypisk udvikling (LaCPI), 2011-2014 - finansieret af Danmarks Frie Forskningsfond.
 Taler(u)sikkerhed i tegnsprog, 2016-2017 - finansieret af Oticon-fonden.
 Dansk tegnsprog og SignGram Blueprint, 2018-2019 - finansieret af Augustinus Fonden, Direktør Alfred Jacobsens Fond og Schwab Charitable Fund.

Udvalgte publikationer

Referencer

Medlemmer af Videnskabernes Selskab
Personer i Kraks Blå Bog
Personer fra Svendborg
Lingvister fra Danmark
Ansatte ved Københavns Universitet